Дына Эшэр-Сьміт

**Дына Эшэр-Сьміт** () — брытанская лёгкаатлетка, якая спэцыялізуецца на спрынтарскім бегу. У 2019 годзе стала першай брытанкай, якая здабыла тытул чэмпіёнкі сьвету ў спрынце. Мае ямайскае і трынідадзкае паходжаньне.

## Кар’ера
Ажно з пачатку кар’еры спартоўкі ейным трэнэрам быў Джон Блэкі. Яшчэ на юніёрскім узроўні здабывала некалькі залатых мэдалёў на розных спаборніцтвах.

Эшэр-Сьміт уваходзіла ў склад брытанскай каманды-пераможцы ў эстафэце 4×100 мэтраў на Гран-пры Лёндану. Таксама яна была наймаладзейшай спартоўкай зборнай на чэмпіянаце сьвету 2013 году ў Маскве, дзе поруч з Анабэль Льюіс, Эшлі Нэлсан і Гэйлі Джонз здабыла бронзавы мэдаль у эстафэце 4×100 мэтраў. Брытанка заваявала срэбраны мэдаль на дыстанцыі 60 мэтраў на чэмпіянаце Эўропы ў памяшканьні 2015 году. 24 траўня яна пераўзвысіла брытанскі рэкорд у бегу на 100 мэтраў сярод жанчынаў. На чэмпіянаце сьвету ў Пэкіне, Эшэр-Сьміт фінішавала пятай, але пабіла рэкорд Вялікабрытаніі. На летніх Алімпійскіх гульнях 2016 году бягуха поруч зь сяброўкамі Ашай Філіп, Дэзырэ Гэнры і Дэрыл Нэйтай здабыла бронзавыя мэдалі ў эстафэце 4×100 мэтраў.

17 лютага 2017 году Эшэр-Сьміт зламала ступню падчас трэнаваньняў, але ўсё ж здолела фінішаваць чацьвертай на дыстанцыі 200 мэтраў і пазьней заваяваць срэбраны мэдаль у брытанскай эстафэце 4×100 мэтраў у тым жа годзе на чэмпіянаце сьвету ў Лёндане. У 2018 годзе няблага выступіла на Гульнях Садружнасьці. На чэмпіянаце Эўропы таго ж году ў Бэрліне Эшэр-Сьміт была найлепшай ў бегу на 100 і 200 мэтраў ды палепшыла брытанскія рэкорды да 10,85 і 21,89 сэкундаў адпаведна, стаўшы першай брытанкай у гісторыі, якая прабегла 200 мэтраў менш чым за 22 сэкунды. Свой трэці залаты мэдаль яна здабыла ў эстафэце 4×100 мэтраў. За такі посьпех Эшэр-Сьміт была прызнаная найлепшай спартоўкай году.

Эшэр-Сьміт заваявала срэбраны мэдаль на дыстанцыі 100 мэтраў на чэмпіянаце сьвету ў 2019 годзе, усталяваўшы новы брытанскі рэкорд у 10,83 сэкундаў. Таксама брытанка стала чэмпіёнкай сьвету на дыстанцыі 200 мэтраў, усталяваўшы асабісты рэкорд і новы рэкорд Вялікабрытаніі у 22,16 сэкундаў. У 2021 годзе спартоўка няблага выступала на этапах Дыямэнтавай лігі. У канцы чэрвеня выйграла фінал на дыстанцыі 100 мэтраў на чэмпіянаце Вялікабрытаніі 2021 году з вынікам 10,97 сэкундаў. На летніх Алімпійскіх гульнях, якія ладзіліся празь перанос у 2021 годзе, яна ня здолела кваліфікавацца ў фінал забегу на 100 мэтраў. Пасьля ў эмацыйным інтэрвію яна распавяла аб тым, што насамрэч атрымала траўму падкаленнага сухажыла падчас фіналу чэмпіянату Вялікабрытаніі, а таксама, што ня будзе браць удзелу ў забегу на 200 мэтраў. Аднак, спартоўка бегла за Вялікабрытанію на эстафэце 4х100 мэтраў, здабыўшы бронзавы мэдаль.

На чэмпіянаце сьвету 2023 году выступіла няўдала, а ў кастрычніку 2023 году абвесьціла, што спыняе 19-гадовую супрацу з трэнэрам Джонам Блэкі ды пераязджае ў ЗША. У 2024 годзе на чэмпіянаце Эўропы здабыла залаты мэдаль у бегу на 100 мэтраў. На чэмпіянаце Вялікабрытаніі была першай у бегу на 200 мэтраў. На летніх Алімпійскіх гульнях 2024 году ў адзіночных забегах не дала рады, але здабыла срэбраны мэдаль у эстафэце 4х100 мэтраў поруч з партнэркамі па камандзе Імані-Лара Лансыкват, Эмі Гант і Дэрыл Нэйта.

## Крыніцы

## Вонкавыя спасылкі
* 
* 

Катэгорыя:Брытанскія спрынтаркі
Катэгорыя:Лёгкаатлеты і лёгкаатлеткі на летніх Алімпійскіх гульнях 2016 году
Катэгорыя:Лёгкаатлеты і лёгкаатлеткі на летніх Алімпійскіх гульнях 2020 году
Катэгорыя:Лёгкаатлеты і лёгкаатлеткі на летніх Алімпійскіх гульнях 2024 году